Publication: Magyar Közlöny
Issue: MK-2011-34 (Year: 2011, Number: 34)
Era: contemporary
Section: Az indítványozók Adács Község Önkormányzatának az állattartásról szóló 4/2005. (IX. 28.) rendelete (a továbbiakban:
Paragraph Index: 2060

Az indítványozók Adács Község Önkormányzatának az állattartásról szóló 4/2005. (IX. 28.) rendelete (a továbbiakban: Ör.) – 2007. április 15. napjától hatályos – 10. § (3) bekezdésének, ténylegesen annak „azzal, hogy õk legfeljebb 8 darab nagyállatot tarthatnak” szövegrésze, valamint az 1. számú mellékletnek a „csak 2007. 01. 01-jén meglévõ állattartás esetén legfeljebb 8 darab” szövegrésze alkotmányellenességének megállapítását és megsemmisítését kérték. Az Ör. szerint az ott meghatározott védõtávolságok betartásával belterületen 4 darab nagyállat (ló, szamár, öszvér, szarvasmarha) tartható. Az Ör. 10. § (3) bekezdése, valamint az Ör. 1. számú melléklete átmeneti rendelkezést is tartalmaz. Eszerint azok az állattartók, akik 2007. január 1-jén a község belterületén már tartottak valamilyen fajta állatot, kötelesek állattartásukat a rendelet elõírásaihoz igazítani, nagyállatok tartása esetén 2007. október 15-ig, kisállatok esetén 2008. január 1-jéig azzal, hogy õk legfeljebb 8 darab nagyállatot tarthatnak. Az indítványozók azt sérelmezték, hogy a régi állattartók részére az Ör. a mindenkire kötelezõ 4 darabtól eltérõen 8 darab nagyállat tartását teszi lehetõvé az átmeneti idõszakot követõen is. Az indítványozó szerint belterületen a sok állat tartása közegészségügyi problémákat vet fel, erre tekintettel is ez a megkülönböztetés, vagyis a több nagyállat tartásának megengedése nem indokolt, alkotmányellenes, ezért kérték annak megsemmisítését. II.

Source: https://magyarkozlony.hu/hivatalos-lapok/5e0dfbb3b50a74b16408d0723a965bf6c5ff0a51/dokumentumok/1cb70cd94029dc4ec5d600dc4a76f0260cef66c7/letoltes